Turkqoʻrgʻon mahallasi. Turkqoʻrgʻon mahallasi (Akmal Poʻlat koʻchasi 31) – Toshkent shahar Yunusobod tumanidagi mahalla. Usta Shirin, Yangiariq, Jomiy mahallalari bilan chegaradosh. Mahalla nomi oʻzbeklar tarkibidagi etnik guruh— turklar nomidan olingan boʻlib „turklar qoʻrgʻoni“ degan maʼnoni anglatadi. Oʻtmishda (14-asr oxiri) Taxtapul darvozasi Turk darvoza deb yuritilgan, uni qoʻriqlash turk urugʻiga mansub soqchilarga topshirilgan. Mahalla 19-asr oxiri – 20-asr boshlarida „Turk – yangi shahar“ deb atalgan. Turkqoʻrgʻon mahallasi Yunusobod tumani chegarasi oʻzgarishi munosabati bilan 1980-yil yangidan tashkil etilgan. Aholisi 2 165 kishi, asosan, oʻzbeklar, shuningdek, ruslar, qozoqlar, turkmanlar, tatarlar, armanlar, ozarbayjonlar va boshqalar yashaydi. Mahalla hududida 10 dan ortiq maishiy xizmat koʻrsatish maskanlari mavjud.